b'\n_START_ARTICLE_\nTales of Terror\n_START_SECTION_\nVsebina\n_START_PARAGRAPH_\nVsi trije deli se naslanjajo na Poejeve kratke zgodbe, in sicer Morella na Morello, The Black Cat na \xc4\x8crna ma\xc4\x8dka ter delno na Sod amontiliada in Dejstva v primeru M. Valdemarja na Dejstva v primeru M. Valdemarja. Gledalca v vsako od zgodb ob spremljavi mrakobne glasbe in v tema\xc4\x8dnem vzdu\xc5\xa1ju pospremi Vincent Price, ki je tudi zaigral v vseh treh delih.\n_START_SECTION_\nMorella\n_START_PARAGRAPH_\nLenora Locke (igra jo Maggie Pierce) se po 26 letih iz Bostona vrne k svojemu o\xc4\x8detu (igra ga Vincent Price) v njegovem starem in pra\xc5\xa1nem dvorcu. Ob prihodu najde o\xc4\x8deta v pijanem, neurejenem in potrtem stanju. On sprva odkloni njeno dru\xc5\xbebo in vztraja, da je ona z rojstvom ubila svojo mati Morello (igra jo Leona Gage). Lenora odkrije, da o\xc4\x8de \xc5\xa1e ves ta \xc4\x8das hrani materino razpadlo truplo v eni od sob v dvorcu. Kmalu zatem Lenora o\xc4\x8detu izda, da se je k njemu vrnila, ker je na smrt bolna. O\xc4\x8detu je zavoljo tega hudo in si premisli ter ji dovoli ostati._NEWLINE_Po ve\xc4\x8derji se Lenora odpravi v posteljo spat. Sredi no\xc4\x8di vstane Morellin duh in poleti v Lenorino sobo ter Lenoro umori, kot ma\xc5\xa1\xc4\x8devanje za svojo smrt. Morellino telo nato o\xc5\xbeivi in postane obnovljeno in lepo kot v svojih najbolj\xc5\xa1ih \xc4\x8dasih. Medtem Lenorino razpadajo\xc4\x8de truplo zamenja Morello na mestu, kjer je le\xc5\xbeala 26 let. Morella nato zadavi svojega zgro\xc5\xbeenega mo\xc5\xbea, ki v \xc5\xa1oku iz rok izpusti sve\xc4\x8dnik. S tem zaneti po\xc5\xbear, ki se hitro raz\xc5\xa1iri po celi hi\xc5\xa1i. Morella in Lenora se nato vrneta nazaj v svoji prvotni telesi. Na Lenorino truplo se vrne nasmeh, ko le\xc5\xbei na o\xc4\x8detovem truplu, gnilo Morellino telo pa zajamejo plameni.\n_START_SECTION_\n\xc4\x8crna ma\xc4\x8dka\n_START_PARAGRAPH_\nMontresor Herringbone (igra ga Peter Lorre) sovra\xc5\xbei svojo \xc5\xbeeno Annabelle (igra jo Joyce Jameson) in njeno \xc4\x8drno ma\xc4\x8dko. Vsako no\xc4\x8d obiskuje kr\xc4\x8dmo in se v njej opija. Vsakokrat se nato pijan vrne domov in od \xc5\xbeene izterja denar za nova pono\xc4\x8devanja. Nekega ve\xc4\x8dera ga vr\xc5\xbeejo ven iz kr\xc4\x8dme in pot ga zanese mimo lokala, v katerem se je ravno tedaj odvijalo preizku\xc5\xa1anje vin. V lokal vstopi in kmalu ga opazijo ter ga \xc5\xbeelijo vre\xc4\x8di ven. Montresor zavpije, da pozna vsako vrsto vina in na preizku\xc5\xa1evalski dvoboj izzove njihovega najbolj\xc5\xa1ega preizku\xc5\xa1evalca, Fortunata Luchresija (igra ga Vincent Price). Oba dolgo \xc4\x8dasa uspe\xc5\xa1no preizku\xc5\xa1ata vina, dokler Montresor ne postane pijan in se zvrne na tla. Fortunato, ki je od vsakega vina napravil le majhen po\xc5\xbeirek, je \xc5\xa1e povsem trezen in Montresorja pospremi domov. Tam se spozna z Annabelle in se vanjo zaljubi, ona pa vanj. Od tedaj pri\xc4\x8dne vsak ve\xc4\x8der prihajati k njej, v \xc4\x8dasu ko Montresor popiva v kr\xc4\x8dmi._NEWLINE_Nedolgo zatem Montresor spozna, da ga \xc5\xbeena vara. Ob vrnitvi domov jo vklene. Naslednjega ve\xc4\x8dera ni\xc4\x8d hudega slute\xc4\x8d na obisk pride Fortunato in Montresor ga opije z vinom in ravno tako vklene. Oba nato odpelje v klet in ju \xc5\xbeiva zazida. Zatem prei\xc5\xa1\xc4\x8de hi\xc5\xa1o in v neki vazi odkrije denar, za katerega je ves \xc4\x8das sumil, da mu ga \xc5\xbeena skriva. Z denarjem odide v kr\xc4\x8dmo in pla\xc4\x8da pija\xc4\x8do za vse. V trenutku nepozornosti kr\xc4\x8dmarju namigne, da mu je denar dala \xc5\xbeena in da ga ne bo ve\xc4\x8d potrebovala. Kr\xc4\x8dmar o tem obvesti policijo in kmalu Montresorjev dom obi\xc5\xa1\xc4\x8deta dva policaja. Hi\xc5\xa1o se odlo\xc4\x8dita temeljito preiskati, za\xc4\x8den\xc5\xa1i s kletnimi prostori. Tam zasli\xc5\xa1ita praskanje izza ope\xc4\x8dnega zidu, tako da ga podreta. Za njim odkrijeta Fortunata in Annabelle, ter na Montresorjevo za\xc4\x8dudenje tudi \xc4\x8drno ma\xc4\x8dko, ki jo je mo\xc4\x8dno sovra\xc5\xbeil in jo o\xc4\x8ditno po pomoti zazidal skupaj z njima.\n_START_SECTION_\nDejstva v primeru M. Valdemarja\n_START_PARAGRAPH_\nM. Valdemar (igra ga Vincent Price) umira za bole\xc4\x8do boleznijo in iz obupa zaposli hipnotizerja Carmichaela (igra ga Basil Rathbone), da bi zmanj\xc5\xa1al njegove muke. Carmichael ga spravlja v razli\xc4\x8dna hipnoti\xc4\x8dna stanja in ga postopoma odre\xc5\xa1i bole\xc4\x8din. Valdemar je z njegovim delom zadovoljen, manj pa do Carmichaela mo\xc4\x8dno sumni\xc4\x8dava Valdemarjeva \xc5\xbeena Helene (igra jo Debra Paget) in zdravnik dr. James (igra ga David Frankham). Valdemar v svojem navdu\xc5\xa1enju nad Carmichaelom le-temu dovoli, da na njem izpelje eksperiment. S tem eksperimentom bi Carmichael Valdemarja na smrtni postelji s svojimi mo\xc4\x8dmi poskusil zadr\xc5\xbeati na sredi med svetom \xc5\xbeivih in mrtvih. To mu tudi uspe in Valdemarjevo telo umre, a \xc5\xa1e vedno oddaja zvoke in komunicira s Carmichaelom. Valdemar nato neuspe\xc5\xa1no prosi Carmichaela, da ga izpusti iz tega stanja._NEWLINE_\xc4\x8cez nekaj mesecev Carmichael prevzame popoln nadzor nad Valdemarjevim umom in Helene preko Valdemarja prisili v poroko z njim. To je sicer v nasprotju z Valdemarjevimi zadnjimi \xc5\xbeeljami, ko je dejal, da si \xc5\xbeeli, da bi Helene po njegovi smrti sre\xc4\x8do na\xc5\xa1la v odnosu z zdravnikom Jamesom. Helene Carmichaela zavrne in odkloni poroko z njim, zaradi \xc4\x8desar jo on napade. Zatem iz postelje vstane Valdemarjevo razkrojeno truplo in napade ter ubije presene\xc4\x8denega Carmichaela, medtem ko Helene iz sobe re\xc5\xa1i James. Po tem ko Valdemar ubije Carmichaela, njegovo truplo dokon\xc4\x8dno razpade in od njega ostane le \xc5\xa1e okostje in nekak\xc5\xa1na fluorescentna teko\xc4\x8dina.\n_START_SECTION_\nProdukcija\n_START_PARAGRAPH_\nCorman je o razlikah med filmom Tales of Terror in njegovimi zgodnej\xc5\xa1imi AIP-jevimi predelavami Poejevega opusa izjavil:_NEWLINE_\xc2\xbbS filmom Tales of Terror smo poskusili ustvariti nekaj druga\xc4\x8dnega. Scenarij je pravzaprav obsegal niz zelo stra\xc5\xa1nih in dramati\xc4\x8dnih prizorov, ki so jih navdihnile \xc5\xa1tevilne Poejeve zgodbe. Da bi prekinili napetost, smo v eno od njih [\xc4\x8crna ma\xc4\x8dka] poskusili vstaviti humorne vlo\xc5\xbeke...\xc2\xab\xc2\xa0_NEWLINE_Ustvarjalci so za vse tri zgodbe porabili tri tedne.  Za zaklju\xc4\x8dne prizore zgodbe Morella se je Corman poslu\xc5\xbeil pridobljenega gradiva \xc5\xa1e iz filma House of Usher, ki ga je posnel leta 1960.  House of Usher je bila sicer prva v nizu njegovih predelav Poejevih zgodb._NEWLINE_Da bi ustvarili vtis, da se glava Vincenta Prica topi v silnem ognju, so ustvarjalci v zgodbi Morella uporabili posebno me\xc5\xa1anico. Zme\xc5\xa1ali so lepilo, glicerin, koruzni \xc5\xa1krob in lepotilno barvo ter dobljeno snov polili po Pricovi glavi. Me\xc5\xa1anica je bila tako vro\xc4\x8da, da je zdr\xc5\xbeal le nekaj sekund, preden so mu me\xc5\xa1anico odstranili.\n_START_SECTION_\nOdziv\n_START_PARAGRAPH_\nV \xc4\x8dasniku The New York Times so film proglasili za\xc2\xa0\xc2\xbbdolgo\xc4\x8dasno, absurdno in ni\xc4\x8dvredno predelavo.\xc2\xab\xc2\xa0\n_START_SECTION_\nTr\xc5\xbeenje\n_START_PARAGRAPH_\nFilm je iz\xc5\xa1el v DVD izdaji, dru\xc5\xbeba Dell Comics je poskrbela celo za stripovsko priredbo filma. Leta 1962 je sicer iz\xc5\xa1la tudi knji\xc5\xbena razli\xc4\x8dica filma avtorice Eunice Sudak, ki je za zalo\xc5\xbebo Lancer Books v roman predelala originalni scenarij Richarda Mathesona.'